ང་ཚོས་སྡུག་ས་ནས་བཤད་ན།ནང་ཁུལ་དམ་ཚིག་མ་མཐུན་པའི་དབང་གིས་བོད་བསྟན་པ་ཆབ་སྲིད་དང༌།༸གོང་ས་མཆོག་གི་སྐུ་ཕྱྭར་གནོད་འགལ་ཡོང་གཞི་ཆགས་ན་ཆོས་དད་རང་དབང་དང༌།མང་གཙོ་ཁ་ཁྱེར་བྱས་པས་ཅི་ལ་ཕན།དེ་རྩིས་ཕུགས་དོན་འགྱོད་གཞི་ཆེན་པོ་མ་ཆགས་སྔོན་ཚང་མས་མནོ་བསམ་ནང་དུ་བཀུག་གནས་༸གོང་ས་མཆོག་གི་བཀའ་སློབ་སྔ་ཕྱིའི་དགོངས་དོན་ལ་སྤང་བླང་ཚུལ་བཞིན་སྤྱོད་རྒྱུ་ཤིན་ཏུ་གལ་ཆེ།ཆོས་དད་རང་མོས་དང་རང་དབང་མང་གཙོ་བཤད་དེ་དོན་ལོག་ཏུ་སྤྱོད་པ་ག་ལ་རུང༌།ལར་ནས་༸གོང་ས་མཆོག་གིས་ཆོས་དད་རང་མོས་ལ་རྡོག་རོལ་བརྩི་མེད་བཏང་གནང་བ་ག་ལ་ཡོད།བོད་སུ་ཡིན་རུང་ཕྱི་ནང་སྤྱི་དང༌།བོད་ཀྱི་ནང་ཆོས་སུ་གཏོགས་པའི་ཆོས་བརྒྱུད་གང་གི་ཁུངས་སུ་འཛུལ་ཞུགས་ཉམས་ལེན་བྱས་ཀྱང༌།དེ་ལ་སུ་གཅིག་གིས་དགག་དགོས་ཤོད་མཁན་མེད།དེའི་དབང་གིས་བོད་མིའི་ཁྲོད་དུ་ཡེ་ཤུ་དང༌།ཁ་ཆེ།གཞན་ཡང་ཆོས་བརྒྱུད་ཆེན་པོ་བཞི་དང༌།གཡུང་དྲུང་བོན་དང་བཅས་པའི་ཁུངས་སུ་རང་རང་འདོད་མོས་ལྟར་དགའ་སྤྲོ་བག་ཕེབས་ཀྱི་ངང་སྤྱོད་བཞིན་པ་ཡིན།འོན་ཀྱང་འདིར་གལ་ཆེ་ནན་དཔེར་བརྗོད་རྒྱུ་ཞིག་ལ་ཡེ་ཤུ་དང༌།ཁ་ཆེ་ལྟ་བུའི་དགོན་པ་ཞིག་ལ་ཆོས་དད་རང་མོས་ཡིན་ཞེས་ནང་པའི་ཆོས་ཀྱི་བཞེད་གཞུང་དང་མཐུན་པའི་ཆོས་སྤྱོད་ཀྱི་རིམ་པ་ལག་བསྟར་དགོས་རྒྱུ་བརྗོད་ག་ལ་འོས་ཤིང༌།དེ་བཞིན་ཆོས་དད་རང་མོས་ཀྱི་རྨང་གཞི་བཟུང་ནས་རྙིང་མའི་དགོན་པའི་ནང་བཀའ་བརྒྱུད་དང༌།ས་སྐྱ།དགེ་ལུགས་ཀྱི་ལྟ་གྲུབ་ཀྱི་རྣམ་གཞག་དང༌།དགོན་སྡེ་དེ་དང་དེར་རན་འཚམས་མེད་པའི་ཆོས་སྤྱོད་ཀྱི་བཞེད་སྲོལ་ཉམས་བསྟར་དགོས་ལུགས་བརྗོད་རྒྱུའང་ཅི་ལ་རུང༌།ཕྱོགས་གཞན་ནས་བཤད་ན།ཁ་ཆེའམ།ཡེ་ཤུའི་དགོན་པའི་ནང་དེའི་ལྟ་གྲུབ་དང༌།དེའི་ཆོས་སྤྱོད་རྒྱུན་སྐྱོང་ཉམས་བཞེས་བྱེད་དགོས་པ་དང༌།དེ་ལ་ཆོས་ལུགས་གཞན་གྱི་ལྟ་སྤྱོད་དང༌།དགོན་སྡེ་དེ་དང་དེར་མ་འཚམས་པའི་ཉམས་ལེན་བྱས་ན་མི་འགྲིགས་པའི་ཁྲིམས་སུ་བཅས་པ་ནི་ཆོས་ཕྱོགས་ཀྱི་ལམ་ལུགས་དང༌།དེ་བཞིན་རང་དབང་དང༌།མང་གཙོ་གནས་ལུགས་བཅས་དང་མཐུན་པ་ཞིག་ཡིན།དེས་ན་ཆོས་དད་རང་མོས་ཡིན།དེ་ལྟར་བཙན་བཀའ་གཏོང་བའི་ཁྲིམས་དོན་དེ་ག་ལ་རུང་ཞེས་བློ་དང་ལྡན་པ་སུས་བརྗོད་ནུས།རང་རེའི་བོད་ཀྱི་ཆོས་ཕྱོགས་སྲོལ་ནས་བྱས་ནའང་ཆོས་བརྒྱུད་གང་ཞིག་ཏུ་གཏོགས་པའི་དགོན་སྡེ་དེར་དབང་ཚད་ཡོད་པའི་བླ་མའམ།དགོན་བདག་དེས་དགོན་སྡེ་དེ་དང་དེར་ལྷ་སྲུང་གང་བསྟེན་འོས་མིན་དང༌།ལྟ་སྤྱོད་གང་དུ་འཇུག་དགོས་མིན་སོགས་ཆོས་ཕྱོགས་ཀྱི་སློབ་སྟོན་གནང་རྒྱུ་ནི་བླ་མ་དེའི་འགན་དབང་ཡིན་པ་ལས།དགོན་གྲྭ་དང་སློབ་མས་ཆོས་དད་རང་མོས་ཡིན་ཞེས་བླ་མར་རྩོད་གླེང་བྱེད་སྲོལ་མེད།